google/wiki40b huggingface dataset:
Stuart O'Grady

Biografi

Stuart O’Grady vokste opp i en sykkelfamilie i Adelaide, Sør-Australia. Hans far representerte Sør-Australia ved flere anledninger i landevei- og banesykling, og hans onkel deltok i OL i Tokyo i 1964. O’Grady startet karrieren som banesyklist, og bemerket seg med å ta sølvmedalje på 4000m forfølgelsesritt for lag i OL i Barcelona i 1992. Fire år senere i OL i Atlanta tok han bronse i både poengrittet og i 4000m forfølgelsesritt for lag.
Han bestemte seg for å satse på landeveissykling og signerte for GAN i 1995. I 1998 syklet han tre dager i gul trøye i Tour de France etter at han vant den første etappen, en bragd han gjentok i 2001 når han syklet fem dager i gul trøye, noe som bidrog til at han ble kåret til ”Årets australske syklist” og ”Årets australske mannlige landeveissyklist” i både 1998 og 2001.  Han kom på andreplass i poengkonkurransen i 1998 og i 2001 ble han slått på målstreken i Paris av Erik Zabel som tok sin sjette strake poengtrøye i Touren.
I 2001 ble han diagnostisert med en blokkert arterie etter tester fastslo at hans høyre ben produserte mer kraft enn hans venstre. Etter en operasjon i april 2002 startet han opp ett rehabiliteringsprogram for å komme i form igjen til sommeren, og han var tilbake på startstreken til Tour de France 2002. I de neste to sesongene ble O’Grady satt i skyggen i poengkonkurransen av sine to landsmenn Baden Cooke og Robbie McEwen, men han tok sin andre etappeseier i Touren i 2004.
O’Grady meldte overgang til Cofidis i 2004, med mål om å dominere i vår-klassikerne som Paris–Roubaix og Flandern rundt. Etter en katastrofal åpning på sesongen, fylt med skader og dopingbeskyldninger i laget, kom han tilbake med to etappeseire og seier i poengkonkurransen i Dauphiné Libéré. Han fortsatte med etappeseier og flere dager i grønt i Tour de France 2004. Han avsluttet sesongen med OL-gull i banesykling
I 2005 kom O’Grady på andreplass i poengkonkurransen i Touren, kun slått av Thor Hushovd. På høsten skrev han under på en ettårs-kontrakt med Team CSC, men sesongen ble ødelagt av mange skader. Han brakk i flere ribbein i ett ritt i Italia tidlig på året og syklet store deler av Tour de France 2006 med brudd i en ryggvirvel.
O'Gradys største seier på landeveien kom ikke før i 2007 da han vant Paris–Roubaix, «klassikernes dronning», som første ikke-europeer.
O'Grady er hedret med Order of Australias medalje, Den australske sportsmedaljen og den australske Hundreårsmedaljen.
Etter dopingavsløringene sommeren 2013 ble O'Grady fjernet fra Australian Olympic Committee's Athletes' Commission.
Camarines Norte

Navnet Camarines

Navnet Camarines betegner den bygning som ris oppbevares i.

Politisk inndeling

Camarines Norte er delt i 12 "municipalities" (landkommuner).
Herefoss

Herefoss er en tidligere kommune i Aust-Agder, og et sted i dagens Birkenes kommune. Det ligger ved Herefossfjorden i Tovdalselva, og har navn etter en foss i elva. Området består av tettstedene Herefoss og Søre Herefoss. 
Herefoss kommune ble slått sammen med Birkenes og Vegusdal i 1967. Navnet er dokumentert første gang i 1487, i formen Hegrafoss. I 1900 bodde det 610 personer i Herefoss, fordelt på 67 gårder.
Herefoss var i eldre tider sete for embetsmenn i distriktet. Futene holdt til her fra 1680 til 1820 og sorenskriverne fra 1724 til 1852. Herefoss ble opprettet som eget prestegjeld i 1875. 
Herefoss kirke ble vigslet av biskop Jacob von der Lippe i 1865.
Herefoss stasjon på Sørlandsbanen ble åpnet 22. juni 1938. Den ligger 306 km fra Oslo. Stasjonen ble nedlagt i 1989, men stasjonsbygningen står fremdeles.
Upper Class Twit of the Year

The Upper Class Twit of the Year er en klassisk Monty Python-sketsj som første gang ble vist i TV-serien Monty Python's Flying Circus, og igjen i et litt modifisert format i filmen And Now For Something Completely Different.
Sketsjen handler om et kappløp gjennom en hinderløype mellom fem stereotypiske overklasseduster (imbesiler) i stripete dresser. Målet er å avgjøre hvem som er den 127. årlige «Upper-Class Twit of the Year».

Annet

Sketsjen slutter med at Gervaise Brook-Hampster kommer på førsteplass, fulgt av Smith-Smythe-Smith og Nigel Incubator-Jones i en medaljeseremoni. De tre kistene til de vinnede dustene blir plassert på en seierspall og medaljene blir lagt rundt dem.
Sketsjen ble filmet i Hurlingham Park i Fulham, et sted som sannsynligvis ble valgt på grunn av den umiddelbare nærheten til TV-stasjonens lokaler.
John Cleese har uttalt at ideen til hinderet der man skulle vekke naboene ble inspirert av en leilighet han leide en gang som var så nær en bar der gjestene holdt ham våken om natten da de slo med dørene på bilene sine.
Salins stil

Salins stil er en arkeologisk definisjon av bestemte stilarter innen dyreornamentikken i jernalderen i Norden. Først og fremst dreier det seg om ornamentikk i støpte metallgjenstander som spenner og sverdhåndtak. Stilartene bidrar til å tidsbestemme arkeologiske funn. Betegnelsen er oppkalt etter den svenske arkeologen Carl Bernhard Salin som beskrev utviklingen i stilarter i Die altgermansiche Thierornamentik (1905). Stilartene deles i tre, Salins stil I, Salins stil II og Salins stil III.

Salins stil I

I Norge og Norden regnes romertiden eller romersk jernalder fra tiden rundt år 0 til rundt 400. Romertiden ble etterfulgt av folkevandringstiden som oftest defineres til perioden 400 – 575. Den mest utbredte stilarten innen ornamentikken på slutten av romertiden var nydamstilen, oppkalt etter et stort arkeologisk funn i Nydam mose i Danmark. Nydamstilen ble rundt 475 erstattet av Salins stil I. Typisk for nydamstilen er ytterfelt med geometriske mønster langs kanten som er risset inn i metallet. I disse relieffeltene forekommer dyrefigurer, slik at denne stilen regnes som den første i den nordiske dyreornamentikkens historie.
Den påfølgende Salins stil I kjennetegnes ved at kantdyrene beveget seg inn på selve dekorflaten. Dyrefigurene ble stiliserte og den organiske sammenhengen i dyrekroppen spilte ikke lenger noen rolle. Dyrene ble fremstilt mer og mer båndformet. Hode og lemmer var løsrevet fra kroppen og tvunnet som ormer om hverandre. Øyet, den åpne kjeften og de dråpeformede lårene forble imidlertid relativt uforandret. Denne ornamentikken fortrengte spiralornamentikken fra romertiden.

Salins stil II

Salins stil II slår gjennom i overgangen fra folkevandringstid til merovingertid i siste halvdel av 500-tallet, faktisk er det selve denne stilendringen som definerer overgangen. («Folkevandringstidens slutt defineres ved overgangen fra stil I til stil II»). Stil II karakteriseres av dyrefigurer der dyrehoder og lemmer av dyr henger organisk sammen etter komposisjonsprinsipp fra båndfletningsornamentikken. Stilen opptar i seg fremmede motiver som fuglehoder, villsvinhoder, og fremfor alt mer kompliserte båndfletningsmønstre. Gjennom perioden endres også stilen som resultat av impulser fra De britiske øyer.

Salins stil III

Stil III er benyttet i vikingtiden fra omkring 800. I senere tid er det hevdet at stilartene i denne perioden har utviklet seg i forskjellige retninger i forskjellige regioner, slik at det ikke lenger tales om en ensartet stil III. De vanligste ornamentikkstilartene er osebergstil, borrestil, jellingstil, mammenstil og ringeriksstil. Typisk for perioden er at motivene er støpt, ikke risset inn i metallet. Figurene er fortsatt typisk dekket av stiliserte dyreornamenter. I vikingtidens arkeologiske funn opptrer stadig hyppigere importerte gjenstander, både fra De britiske øyer og fra østersjøområdet. Dette faller naturligvis sammen med økt oversjøisk aktivitet (vikingferder).
Halfdans ABC

Halfdans ABC er en rim-og billedbok for barn skrevet av den danske forfatteren Halfdan Rasmussen med illustrasjoner av Ib Spang Olsen. Boken kom ut første gang i 1967.
I 2006 ble den listet i Danmarks kulturkanons «barnekanon».
Richmond (British Columbia)

Richmond (uttalt /ˈrɪtʃmənd/) er en by i Metro Vancouver i Britisk Columbia, Canada. Den ligger mellom to forgreninger av elven Fraser. Den ligger sør for Vancouver og Burnaby, vest for New Westminster og nord for Delta. Byen hadde 186.628 innbyggere i 2007, som gjør den til den fjerde mest folkerike kommunen i Metro Vancouver, og den 25. mest folkerike i landet.
Kommunestatus ble gitt i 1879, og i 1990 fikk Richmond bystatus. I 2009 åpnet Canadabanen av t-banen SkyTrain til Richmond. I byen ligger også Vancouver internasjonale lufthavn.
Banff (Skottland)

Etymologi

Opprinnelsen til byens navn er usikker. Det kan være avledet fra skotsk-gælisk banbh i betydningen «grisunge»; buinne, «en elv»; eller en sammentrekning av Bean-naomh i betydningen «hellig kvinne» (som reflektert i burghens våpenskjold som avbilder jomfru Maria). Den skotske forskeren på toponymi, William J. Watson, skrev at «Det er riktig at Banff er Banb i Book of Deer og Banbh på moderne gælisk — stavelse. På den annen side, banbh, en sugende gris, er ikke egnet — man kan si at det er umulig — som et navn på et sted eller distrikt.»
UTC−06.00

UTC−06.00 er et belte av tidssoner som ligger seks timer etter standardtiden UTC. I 2008 omfattet UTC−06.00 følgende områder:
Sinistra Democratica

Sinistra Democratica (SD) er et demokratisk sosialistisk italiensk politisk parti.
Partiet ble grunnlagt den 5. mai 2007 av tidligere medlemmer av Democratici di Sinistra (DS) med Fabio Mussi og Gavino Angius i spissen. Disse forlot sistnevnte parti etter at det ble vedtatt at dette partiet skulle nedlegges og slås sammen med sentrumspartiet Democrazia è Libertà - La Margherita, i det de sammen skulle danne Partito Democratico.
Blant de som har sluttet seg til Sinistra Democratica er en statsråd (Fabio Mussi), 4 medlemmer av Europaparlamentet (Giovanni Berlinguer, Claudio Fava, Pasqualina Napoletano og Giulietto Chiesa), 12 senatorer og 21 fra Italias deputertkammer. Parlamentarikerne som har etablert seg som en selvstendig gruppe i parlamentet fortsetter å støtte den regjerende sentrum-venstre-koalisjonen under ledelse av Romano Prodi.
Ledende medlemmer har uttrykt at snarere enn et politisk parti, så er Sinistra Democratica en bevegelse med mål om å samle hele venstresiden fra Rifondazione Comunista til Socialisti Democratici Italiani.
Ny-Guinea

Geografi og topografi

Øya ligger geografisk et lite stykke nord for Australia og er delt mellom to suverene stater. Vest-Papua tilhører Indonesia og utgjør den vestre parten av øya, mens Papua Ny-Guinea er et konstitusjonelt monarki som utgjør den østre parten av øya.
Ny-Guineahøylandet er en kjede av fjell som strekker seg gjennom de sentrale delene av Ny-Guinea, fra sørøst til nordvest, og er et resultat av (pågående) kolliderende tektoniske plater. Det høyeste fjellet på øya er Puncak Jaya med sine 4 884 moh. Den store halvøya nordvest på den indonesiske delen av øya Ny-Guinea bærer navnet Fuglehodehalvøya eller Doberaihalvøya.

Etymologi

Da vestlige folk oppdaget øya ble navnet eller beskrivelsen Paupa brukt til å referere til en del av den, men både etymologien og opphavet er uklar. Da portugiserne oppdaget øya i 1521 kalte de den derfor Paupa for en stakket stund, men navnet Ny-Guinea ble introdusert alt med den spanske oppdageren Yñigo Ortiz de Retez i 1545. Ny-Guinea ble først utforsket fra 1700-tallet og framover. Nederlenderne annekterte øyas vestlige deler i 1828, mens briten John Moresby spilte en viktig rolle i dannelsen av Britisk Ny-Guinea i 1884.
Navnet Papua har blitt hengende ved deler av Ny-Guinea på ulike måter. Den nordøstlige delen av øya utgjorde fra 1884 en tysk koloni med navnet Keiser Wilhelms land, som etter første verdenskrig ble det australske mandatområdet Territoriet Ny-Guinea. Britenes del ble overført til Australia i 1902 og kalt Territoriet Papua, og de to territoriene på øyas østre del ble i 1975 uavhengig under navnet Papua Ny-Guinea. Den vestre delen av øya ble i 1969 delt i to provinser Irian Jaya Barat og Irian Jaya, som nå er synonyme med de to provinsene Papua Barat (i vest) og Papua (i øst).

Demografi

Totalt bor det cirka 11,6 millioner innbyggere på øya, hvorav drøyt 7,3 millioner hører hjemme i Papua Ny-Guinea og drøyt 4,3 millioner i Vest-Papua. Innlandsbefolkningen består hovedsakelig av papuanere, som trolig opprinnelig befolket øya fra Afrika for mer enn 40 000 år siden. Det finnes mer enn 800 ulike etniske grupper på øya og like mange språk. I hovedsak snakkes det austronesiske språk langs kysten og på de mindre øyene rundt Ny-Guinea, mens innlandsbefolkningen (den papuanske urbefolkningen), som trolig er beslektet med negritoer, snakker forskjellige papuanske språk. Øya er tettest befolket i høylandet.
Rapsodi

En rapsodi (fra gresk rhaptein som betyr å framstille og ode, sang) var opprinnelig et bruddstykke av større episk dikt i oldtidens Hellas (særlig av Homer) fremført av rapsoder (omvandrende skalder). Fremføringen kunne være ledsaget av strengeinstrumenter.
Dagens betydning av rapsodi er en fri vokal- eller instrumentalsats. Rapsodiens musikalske temaer er gjerne løst forbundet med hverandre uten å ha en innbyrdes sammenheng, som oftest sammensatt av folkemelodier.
Meioneta similis

Utseende

Meioneta similis er en liten edderkopp. Den er en av dvergedderkoppene med mørk bakkropp og forkropp, med lysere rødlige eller gulbrune bein. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Formel 1-sesongen 1980

Oppsummering av sesongen

De to første løpene, i Buenos Aires og på Interlagos i São Paulo, var begge truet av boikott fra førerne, som var bekymret for sikkerheten på banene. Sesongen ble også preget av FISA-FOCA-konflikten, som kom til sin første større konfrontasjon ved Spanias Grand Prix som ble kjørt 1. juni på Jarama. I treningsomgangene på fredag ble det kunngjort at løpet ikke ville bli kjørt etter FISAs reglement, og derfor ikke ville bli regnet som en del av verdensmesterskapene. Løpet ble vunnet av Alan Jones.
Sesongen ble også preget av mange ulykker. Franskmannen Patrick Depailler mistet livet 1. august mens han testet for Alfa Romeo på Hockenheim. Blant de andre kan nevnes veteranen Clay Regazzoni som ble lam fra hofta og ned etter en omfattende krasj i Long Beach og kjørte aldri mer i Formel 1, og Jean-Pierre Jabouille som brakk begge beina etter en krasj i Montreal og var ute for resten av sesongen.
Tindley Peaks

Tindley Peaks er en gruppe fjelltopper med en høyde opp mot om lag 760 moh mellom Christie Peaks og McArthurbreen i Batterbee Mountains ved Rymill Coast i Palmer Land. Dea ble navnsatt i 1977 av United Kingdom Antarctic Place-Names Committee (UK-APC) etter Roger C. Tindley, som var assistent i British Antarctic Survey (BAS) og mekaniker ved Fossil Bluff i 1973-75.
Rødt pyramidefly

Utseende

Et nokså stort (vingespenn 47 – 52 mm) og kraftig, mørkt brunt nattfly. Antennene er trådformede, kroppen ensfarget brun. Forvingen er mørkt rødlig brun med to doble, lyse tverrlinjer, den innerste, som kan være noe utydelig, er siksak-formet, den ytterste buet. Mellom disse linjene er det en liten, hvit flekk. Området rett på innsiden av den ytre tverrlinjen er mørkere enn resten av vingen. Bakvingen er bronseaktig brun, matt grå ved fremkanten. Larven er lang og slank, naken, grønn med en pyramideformet pukkel på det bakerste kroppsleddet.

Levevis

Rødt pyramidefly lever i løv- og blandingsskog og skogbryn. Larvene kan leve på mange ulike busker og løvtrær. De voksne sommerfuglene flyr om natten i august – september. De kommer ikke ofte til lys, derimot til sukkeråte. Denne arten overvintrer som egg.

Utbredelse

Arten finnes i Europa, utenom de nordligste delene, og videre østover til Korea og Japan. I Norge forekommer den på Sørlandet og på Østlandet nord til Oslo.
Liuyuan

Samferdsel

Kinas riksvei 215 begynner i Hongliuyuan og fører sørover til Golmud i Qinghai.
Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Den ambrakiske bukt

Den ambrakiske bukt, også kjent som Artabukta, Actiumbukta eller Amvrakiabukta (gresk: Αμβρακικός κόλπος, Amvrakikós kólpos), er en bukt i Det joniske hav nordvest i Hellas. Den er om lag 40 km lang og 15 km bred og er den største lukkede bukten i Hellas. Byene Preveza, Arta, Amfilokhia (tidligere kjent som Karvasaras) og Vonitsa ligger langs kysten. Bukten har fått navnet sitt fra den antikke byen Ambrakia som lå nær kysten, mens det alternative navnet kommer fra byen Arta som i dag ligger på samme sted som Ambrakia.

Geografi

Innløpet til bukten er et 700 meter bredt sund mellom den antikke odden Actium (gresk Άκτιο, Aktio eller Ἄκτιον, Aktion) i sør og Preveza i nord. En veitunnel går mellom de to byene. Bukten er forholdsvis grunn og langs kysten ligger det mange myrer, og store deler av dem er en del av en elvemunning. Elvene Louros og Arakhthos munner ut i bukten, og derfor er bukten varmere og inneholder mindre salt enn Det joniske hav. En strøm renner fra bukten og ut i havet. Bukten er rik på multe, sjøtunge og ål.

Historie

Den ambrakiske bukt var åsted for slaget ved Actium, hvor styrkene til Augustus beseiret flåten til Marcus Antonius og Kleopatra. I perioden fra den greske uavhengigheten (Konstantinopeltraktaten) i 1832 til slutten av den andre Balkankrigen (București-traktaten) i 1913 dannet deler av bukten grensen mellom kongedømmet Hellas og Det osmanske riket.
Restene av flere antikke byer ligger ved kysten: Actium ved innløpet, der det kjente slaget ved Actium ble utkjempet i 31 f.Kr.; Nikolipos, Argos Ippatum, Limnaea og Olpai.
Tros

Tros (gresk: Τρώς) var i henhold til gresk mytologi en legendarisk hersker av Troja som sønn av Erichthonios med Astyoche (datter av elveguden Simoeis). Etter Erichthonios arvet Tros tronen i Troja. Tros var far til tre sønner: Ilos, Assarakos og Ganymedes. Tros er eponym for stedsnavnet Troja, også navngitt Ilion for hans sønn Ilos. Tros' hustru er sagt å ha vært Kallirrhoo, datter av elveguden Skamandros, eller av Akallaris, datter av herolden Evmedes.
Da Zevs bortførte Ganymedes sørget Tros over sin sønn. Zevs sendte da Hermes med to hester som var så raske at de kunne løpe over vann. Hermes forsikret også Tros at Ganymede var udødelig og ville bli gudenes munnskjenk, en posisjon som det var stor ære av.
I en variant av myten er Ganymede blitt gjort til sønn av Laomedon, som da var sønn av Ilos som var sønn av Tros; dog har andre kalt ham for sønn av Ilos, Erichthonios eller Assarakos.
Norvegr: Norges historie

Norvegr: Norges historie er Aschehougs femte norgeshistorieverk. Det ble utgitt i fire bind i 2011 og består av til sammen 1070 sider med Hans Jacob Orning som fagredaktør.
Omslag og enkelte illustrasjoner er designet av Per Spook og Snøhetta Design.
Dj Falk

Biografi

Han bodde i sine første leveår på Nesodden utenfor Oslo, men flyttet til Gjøvik i femårsalderen, hvor han bodde til han var rundt 20 år. Han flyttet deretter til Lena i Østre Toten, hvor han bodde i noen år før han tilslutt flyttet til Nord-Norge. 
Han har vært profesjonell internasjonal DJ siden 1987, og har spilt fra Warszawa i sør til Longyearbyen i nord. Han har spilt på alt fra små klubber til store haller og arenaer, og hans hittil største publikum var da på over 6000 mennesker.
I september 1996 ble hans trance/dance-konsept The Arctic Dance Experience startet opp, under en spillejobb på Huset i Longyearbyen på Svalbard. Hans særegne musikkstil er, ifølge ham selv, inspirert av av naturen på Svalbard, og det inntrykket Operafjellulykken, som skjedde noen uker før han ankom Longyearbyen, gjorde på ham.  Under sitt opphold på øygruppen fikk han god kontakt med Jon Larsen fra gruppa Hot Club de Norvège, som stilte sitt plateselskap Hot Club Records til disposisjon for DJ Falk. Hans debutalbum, The Arctic Dance Experience ble utgitt i mai 2008, først som nedlasting fra nett, men i løpet av høsten også som CD med katalognummer HCR CD 2003 på Hot Club Records.
I 2007 og 2008 hadde han lasershow i Vesterålshallen under Lofoten og Vesterålens største dataparty, LoVe-Lan, hvor han også fungerte som Show-host under konkurranser på scenen. Natt til 17. mai 2010 spilte han i Hadselhallen, og startet dermed sin «Northern Lights Tour 2010», hvor også DJ Microv, Dj Falks tidligere faste sidekick, og DJ Frank, samt Vengaboys var på scenen. I slutten av juli gikk turneen videre og da sto Polen for tur, med show på stadionanlegg. Mer enn 180 000 mennesker var tilstede. Så fulgte en stille periode frem til juli 2012 hvor Dj Falk slapp sitt album Urban Landscapes, og rett etter slapp han singlene «Heile nettet», og «Æ må dø» på nytt, denne gangen en worldwide release. Ifølge hans meldinger på Facebook, er han nå i gang med å produsere låter til et nytt album. Ifølge organisasjonen DJ RANKINGS er Dj Falk ranket som nr 2 i Norge og nr 4884 i verden, blant over 1,25 mill. andre profesjonelle dj`s. Dj Falk er en av ca 200 såkalte "kjendiser", som har offentliggjort sitt standpunkt mot pelsdyrindustrien på NOAHs PelsUT kampanje. Etter en lang pause i utgivelsene, ble låten "Oldtimer" sluppet 16 april 2019. I følge artistens eget nettsted, er dette den første av tre singler som vil bli sluppet våren og forsommeren 2019. 13 mai kom singelen Rush traffic.
Mo herredsstyre 1850–1852

Mo herredsstyre 1850–1852 er en oversikt over representanter i Mo herredsstyre, etter herredsstyrevalget i 1850. Valget ble avholdt den 27. mai 1850.
I 1850 var det direkte valg på personer. De som fikk flest stemmer ble herredsstyremedlemmer.
EC KAC

EC KAC (Klagenfurter Athletiksport-Club)stifftet i 1909, er et ishockeylag fra Klagenfurt i Østerrike som spiller i Erste Bank Eishockey Liga. Laget spiller sine hjemmekamper i Klagenfurt, Kärnten,  på Stadthalle Klagenfurt. EC KAC har vunnet flest østerrikske ishockeymesterskap, totalt 29 ganger, inkludert 11 titler på rad fra 1964 til 1974, og fire på rad 1985-1988.

Mesterskap

1934 1935 1952 1955 1960 1964 1965 1966 1967 1968 1969 1970 1971 1972 1973 1974 1976 1977 1979 1980 1985 1986 1987 1988 1991 2000 2001 2004 2009